
ROZSUDOK V MENE SLOVENSKEJ REPUBLIKY Okresný súd Stará Ľubovňa sudkyňou JUDr. Janou Srokovou v rodinnoprávnej veci starostlivosti súdu o mal. deti - A. B., nar. XX.XX.XXXX a C. B., nar. XX.XX.XXXX, obe trvale bytom D. XXX, zastúpené kolízny opatrovníkom Obcou Jakubany, deti rodičov: matky – B. E. F., nar. XX.XX.XXXX, trvale bytom G. H. XXXX/XX, I. E., t.č ÚVTOS-Sučany a otca – D. B., nar. XX.XX.XXXX, trvale bytom D. XXX, o návrhu Úradu práce, sociálnych vecí a rodiny Stará Ľubovňa, za účasti Okresnej prokuratúry Stará Ľubovňa, v konaní o pozastavenie výkonu rodičovských práv a povinností, takto rozhodol: I. Súd p o z a s t a v u j e výkon rodičovský práv a povinností matke mal. detí E. F., nar. XX.XX.XXXX, vo vzťahu k mal. deťom A. B., nar. XX.XX.XXXX a C. B., nar. XX.XX.XXXX, obe trvale bytom D. XXX. II. Žiaden z účastníkov n e m á n á r o k na náhradu trov tohto konania. odôvodnenie: 1. Navrhovateľ, Úrad práce, sociálnych vecí a rodiny Stará Ľubovňa podaným návrhom žiadal, aby súd pozastavil výkon rodičovských práv a povinností matke mal. detí, a to vo vzťahu k mal. A. B., nar. XX.XX.XXXX a mal. C. B., nar. XX.XX.XXXX. 2. Podaný návrh odôvodnil tým, že Úrad práce, sociálnych vecí a rodiny Stará Ľubovňa, oddelenie sociálnoprávnej ochrany detí a sociálnej kurately vedie spisovú dokumentáciu ich brata mal. A. F. od júla 2014 z dôvodu, že matka žiadala o výživné od otca dieťaťa, keďže nežili v spoločnej domácnosti. Tunajší úrad vykonával procesne úkony kolízneho opatrovníka. Maloletý A. F., nar. XX.XX.XXXX, trvale bytom J. E. XXX, pochádza zo vzťahu matky E. F., nar. XX.XX.XXXX trvale bytom G. H. XX, I. E. a otca K. F., nar. XX.XX.XXXX, trvale bytom L. M. XXX/X, F. J. N.. Otec mal. A. nikdy nebýval v spoločnej domácnosti s matkou ich syna. Pani F. bola vydatá za pána D. B., nar. XX.X.XXXX, s ktorým majú dve mal. deti -A. a C. B.. Manželstvo bolo v júni 2024 rozvedené, súd zveril mal. A. a C. do starostlivosti matky. Matka naďalej bývala v spoločnej domácnosti so synom A. a jeho dvomi sestrami A. B., nar. XX.XX.XXXX a C. B., nar. XX.XX.XXXX. Dňa 16.10.2025, sa na tunajší úrad dostavil otec mal. A. a C. a uviedol, že chce detí A. a C. do svojej osobnej starostlivosti, a to z dôvodu, že ich matka pani E. F., je v cele predbežného zadržania ako podozrivá vo veci prečinu Neoprávnené prechovávanie omamnej látky a psychotropnej látky. Ďalej uviedol, že ide za svojim právnikom a podá návrh na Okresný súd na neodkladné opatrenie. Avšak matku ešte v uvedený deň polícia prepustila z CPZ domov. Otec deti matke odovzdal a cez víkend odcestoval do práce. Následne dňa 20.10.2025 sa s tunajším úradom telefonický skontaktovalo OR PZ Stará Ľubovňa a žiadalo o súčinnosť pri odovzdaní mal. detí A. B., nar. XX.XX.XXXX a C. B., nar. XX.XX.XXXX, do Materskej školy z dôvodu, že ich matka E. F. bola zastavená pri odvoze deti do Materskej školy policajnou hliadkou a bola podrobená testu na prítomnosť omamných látok. Test bol pozitívny na amfetamin a
metamfetamin. Matka sa následne za účasti polície mala podrobiť odberom biologického materiálu na omamné látky. Deti boli odovzdané za prítomnosti sociálnej pracovníčky ÚPSVR a políciou do Materskej školy, prevzali ich učiteľky. Matka bola predvolaná na políciu na výsluch a podrobenie sa biologickým odberom. V uvedený deň už po 15:30 hodine opäť kontaktovala polícia tunajší úrad a informovala, že pani F. mala opakovane pozitívny výsledok na amfetamin a metamfetamin z moču, o čom aj doložili doklad o pozitivite. Tunajší úrad kontaktoval príbuzných maloletých detí, ktorí prevzali deti na nevyhnutný čas do dočasnej starostlivosti. Mal. A. a C. bola odovzdaná otcovej sestre a mal. A. prevzala jeho krstná mama pani E. A.. Maloletý bol na základe rozsudku Okresného súdu Stará Ľubovňa č.k. 2P/150/2025 zo dňa 11.12.2025, právoplatného 03.01.2026, zverený do náhradnej osobnej starostlivosti príbuznej pani E. F.. Maloletá A. a C. sú zverené odo dňa 13.01.2026 do starostlivosti otca D. B.. Matka je povinná prispievať na výživu maloletých detí A. a C. po 100 Eur mesačne a na mal. A. vo výške 30% sumy životného minima t.j. 38,92 Eur mesačne. Dňa 01.06.2026 tunajší Okresný súd rozsudkom sp.zn. 1T/29/2026 právoplatným 01.06.2026 uznal B. E. F. za vinnú zo spáchania zločinu týrania blízkej osoby a zverenej osoby podľa § 208 ods. 1písm. a), ods. 3 písm. a), písm. d) Trestného zákona s poukazom na § 138 písm. a), písm. b) trestného zákona, ktorého sa menovaná dopustila. Okresný súd Stará Ľubovňa podľa § 334 ods. 4 Trestného poriadku schválil dohodu o vine a treste uzavretú dňa 14.5.2026 na Okresnej prokuratúre pod sp. zn. Pv 305/25/7710 a uložil jej trest odňatia slobody na päť rokov nepodmienečne so zaradením do ústavu na výkon trestu odňatia slobody s minimálnym stupňom stráženia, ktorý toho času vykonáva v Prešove. Predmetného trestného činu sa menovaná dopúšťala voči maloletému A. F., nar. XX.XX.XXXX a to tým, že mu vulgárne nadávala, viackrát ho zbila, pričom ho udrela päsťou svojej ruky do sánky, do nohy, v zlosti zapichovala nôž do drezu kuchynskej linky, neustále na neho kričala a zodpovednosť za domácnosť a starostlivosť o mladšie maloleté deti prenášala na mal. A.. Vo februári v roku 2025 bitkou spôsobila mal. A. pomliaždenie očnej gule a tkanív očnice a to tým, že ho strkla, načo spadol na zem a začala doňho kopať, kde v útoku pokračovala až do príchodu polície. 3. Uznesením č. k. 4P/77/2026-44 zo dňa 13.07.2026 súd ustanovil pre mal. deti kolízneho opatrovníka Obec Jakubany. Účastníkom súd doručil poučenia o ich procesných právach a povinnostiach spolu s návrhom na vyjadrenie a termínom pojednávania. 4. Na pojednávanie dňa 13.10.2026 sa nedostavil kolízny opatrovník, u ktorého bolo predvolanie riadne a včas vykázané, neúčasť na pojednávaní nebola ospravedlnená, a preto súd pojednával v neprítomnosti kolízneho opatrovníka v zmysle § 180 CSP. 5. Navrhovateľ ÚPSVaR na pojednávaní zotrval na podanom návrhu. Uviedol, že považuje pozastavenie výkonu rodičovských práv a povinnosti u matky E. F. vo vzťahu k mal. deťom A. B. a C. B. podľa § 38 ods. 1 Zákona o rodine za dôvodné, a to vzhľadom na skutočnosť, že matka mal. detí sa nachádza vo výkone trestu odňatia slobody za týranie ich najstaršieho súrodenca A. F.. Tunajší úrad má za to, že navrhované opatrenie je v najlepšom záujme mal. detí a zohľadňuje potrebu zabezpečenia ich riadnej starostlivosti a priaznivého vývinu. 6. Otec mal. detí na pojednávaní uviedol, že s podaným návrhom súhlasí. Pokiaľ ide o mal. deti, mal. A. od septembra tohto roka nastúpila do 1. ročníka Základnej školy, mal. A. naďalej navštevuje materskú školu, obe v Obci D.. Pokiaľ ide o zabezpečenie starostlivosti o mal. deti, so starostlivosťou mu pomáha jeho matka ako aj sestra v čase jeho neprítomnosti. 7. Matka mal. deti na pojednávaní uviedla, že rozumie situácii a keďže reálne nemôže vykonávať svoje rodičovské práva a povinnosti, súhlasila s podaným návrhom. 8. Súd vykonal dokazovanie výsluchom navrhovateľa, oboch rodičov mal. dieťaťa, oboznámil sa s listinnými dôkazmi a obsahom predmetného spisu a zistil, že skutočný stav zodpovedá stavu tak, ako je uvedený v podanom návrhu. Právny stav:
9. Podľa § 28 ods. 3 Zákona o rodine, rodičovské práva a povinnosti vykonáva jeden z rodičov, ak druhý z rodičov nežije, je neznámy alebo ak nemá spôsobilosť na právne úkony v plnom rozsahu. Platí to aj v prípade, ak jeden z rodičov bol pozbavený rodičovských práv a povinností, ak mu bol výkon jeho rodičovských práv a povinností obmedzený alebo pozastavený. 10. Podľa § 38 ods. 1 Zákona o rodine, ak niektorému z rodičov bráni vo výkone jeho rodičovských práv a povinností závažná prekážka a ak je to v záujme maloletého dieťaťa, súd môže pozastaviť výkon rodičovských práv a povinnosti. 11. Podľa § 39 ods. 4 Zákona o rodine vyživovacia povinnosť rodičov voči maloletému dieťaťu rozhodnutím súdu o obmedzení alebo pozbavení výkonu rodičovských práv a povinností, alebo o pozastavení ich výkonu nezaniká. Právne posúdenie vecí: 12. Hmotnoprávnymi podmienkami pre pozastavenie rodičovských práv a povinnosti je závažná prekážka, ktorá rodičovi bráni tieto vykonávať a skutočnosť, že si pozastavenie vyžaduje záujem dieťaťa. Obe musia byť naplnené kumulatívne. Za závažnú prekážku možno považovať okrem iných aj výkon trestu odňatia slobody. Urobí tak súd vždy, ak si to vyžaduje záujem dieťaťa, môže tak rozhodnúť len o výkone rodičovských práv a povinností ako celku, nemôže ich drobiť na jednotlivé zložky a rozhodnúť o pozastavení len jednej z nich. Ak odpadnú podmienky pre pozastavenie, zruší súd rozhodnutie o pozastavení rodičovských práv a povinnosti aj bez návrhu. 13. Do spisu bol pripojený rozsudok v trestnej veci 1T/29/2026, /č.l.32 a nasl./, z ktorého súd zistil, že matka mal. detí bola predmetným rozsudkom právoplatne uznaná vinnou zo spáchania zločinu týrania blízkej osoby a zverenej osoby podľa § 208 ods. 1 písm. a, ods. 3 písm. a písm. d Trestného zákona, za čo jej bol uložený podľa §208 ods. 3 Trestného zákona v spojení s § 39 ods. 4 Trestného zákona, za použitia § 38 ods. 2 Trestného zákona, trest odňatia slobody na 5 rokov nepodmienečne, so zaradením do Ústavu na výkon trestu odňatia slobody s min. stupňom stráženia. 14. Na základe vykonaného dokazovania súd dospel k záveru, že podaný návrh je dôvodný. Matka mal. detí , vzhľadom na jej odsúdenie pre spáchanie horeuvedeného zločinu, a to na nepodmienečný trest odňatia slobody v trvaní 5 rokov, nemôže riadne vykonávať rodičovské práva a povinnosti, pričom je v záujme mal. detí, aby došlo k zásahu do tohto výkonu formou jeho pozastavenia. Vzhľadom na vykonané dokazovanie súd návrhu vyhovel. Trovy konania: 15. O trovách konania súd rozhodol v zmysle § 52 CMP tak, že žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozsudku nemožno podať odvolanie, nakoľko sa tohto svojho práva účastníci konania účinne v súlade s ustanovením §368 CSP pred súdom vzdali, čo potvrdili svojím podpisom do zápisnice súdu.

Zdroj: KAUZIS.SK – https://www.kauzis.sk/judikatura/r/ECLI:SK:OSSL:2026:8526200673.2 (dáta aktuálne k 10. 11. 2026). Záväzné je znenie zverejnené súdom.




